Aξιότιμη κ. Διευθύντρια, κυρίες καθηγήτριες, κύριοι καθηγητές, αγαπητοί μαθητές, μαθήτριες.

 Αποδεχόμενοι την ευγενική σας πρόσκληση και ως εκπρόσωπος των συμμαθητών μου του 2ου ΓΕΝΙΚΟΥ ΛΥΚΕΙΟΥ ΤΡΙΠΟΛΗΣ ΑΡΚΑΔΙΑΣ, δηλώνω την μεγάλη μας χαρά και τιμή που βρισκόμαστε ανάμεσά σας.

Με αισθήματα συγκίνησης και προσμονής ταξιδέψαμε από την μητέρα-πατρίδα την Ελλάδα για να μοιραστούμε μαζί σας κοινές σκέψεις-ανησυχίες και προβληματισμούς. Αν και Γερμανία και Ελλάδα βρέθηκαν αντιμέτωπες σε δύο παγκόσμιες αναμετρήσεις και σήμερα γράφονται και λέγονται πολλά αντιφατικά και αντικρουόμενα δεν ξεχνάμε πως για σας και τις οικογένειες σας η Γερμανία έγινε μια δεύτερη πατρίδα ζωής και ευκαιριών. Η μετανάστευση ,η ξενιτειά(ρίζες τους ο α΄ και β’ αποικισμός) υπήρξε ανέκαθεν για τους Έλληνες καημός και πόνος έτσι όπως αποτυπώθηκε στην δημοτική μας ποίηση κι έγινε τραγούδι γλυκό, παρηγορητικό, αλλά όχι μόνο αυτό, μετουσιώθηκε σε δύναμη ψυχής, σε ευελιξία, προσαρμοστικότητα, αναγνωρισιμότητα και εν τέλει καταξίωση.

Ας γίνει αυτή η επίσκεψή μας αφετηρία για μια γόνιμη και εποικοδομητική επικοινωνία και συνεργασία τόσο σε επίπεδο σχολείων όσο και προσωπικό-μαθητικό. Ας διατηρήσουμε την μεταξύ μας επαφή, ας αγωνιστούμε για κοινές ιδέες και στόχους, όπως η συναδέλφωση των λαών και δη των Eυρωπαικών, για τον σεβασμό της διαφορετικής εθνικότητας, κουλτούρας, γλώσσας, θρησκείας και νοοτροπίας. Ας εξοστρακίσουμε απ’την ζωή μας τον ρατσισμό ,τον δογματισμό και την μισαλλοδοξία. Όνειρο και ιδεολογία μας η παγκόσμια ειρήνη και η καταδίκη του πολέμου και των δεινών του.

 Ας εργαστούμε για την προκοπή των λαών και ιδίως της νεολαίας. Ας συνδυάσουμε στην πορεία μας την πρόοδο της τεχνολογίας με την ανθρωπιστική παιδεία και τα διδάγματα του κλασικού πολιτισμού, γέννημα της πατρίδας μας. Θέλω να σας παρακαλέσω να κλείνετε βαθιά στην ψυχή σας την Ελλάδα, παραμερίζοντας την όποια πικρία σας αν η πατρίδα μας δεν σας επεφύλαξε ή δεν σας εξασφάλισε τις κατάλληλες συγκυρίες για επιτυχία και αναγκαστήκατε να μετοικήσετε. Εμείς σας αγαπάμε, σας χρειαζόμαστε, θα θέλαμε να ευχηθούμε για σας το “νόστιμον ήμαρ”, για να οικοδομήσουμε μαζί σας μια νέα διαφορετική πατρίδα, μια Ελλάδα έτοιμη να ανταποκριθεί στις προκλήσεις των καιρών.

 Κλείνοντας, σας προσκαλούμε να επισκεφθείτε και εσείς την πόλη μας την αρκαδική Τρίπολη και το σχολείο μας το 2ο ΓΕΛ ΤΡΙΠΟΛΗΣ. Θα είμαστε εκεί να σας υποδεχτούμε με αισθήματα εκτίμησης, αγάπης και αλληλεγγύης.

 Σας ευχαριστώ , Ορέστης Βράτιμος